ຄະນະກຳມະການເລືອກຕັ້ງ ຢືນຢັນວ່າ ການເລືອກຕັ້ງ ປະສົບຜົນສຳເລັດ 100 ເປີເຊັນ ໃນທຸກດ້ານ
ປະຊາຊົນລາວ ອອກມາໃຊ້ສິດ ໃນການເລືອກຕັ້ງ ສະມາຊິກສະພາແຫ່ງຊາດ ແລະສະພາປະຊາຊົນຂັ້ນແຂວງ ກໍຄາດຫວັງວ່າ ຈະມີການພັດທະນາທີ່ດີຂຶ້ນ.
ຄະນະກຳມະການເລືອກຕັ້ງລະດັບຊາດ ຢືນຢັນວ່າ ການເລືອກ ຕັ້ງສະມາຊິກສະພາແຫ່ງຊາດ ແລະ ສະພາປະຊາຊົນຂັ້ນ ແຂວງ ປະສົບຜົນສຳເລັດທຸກດ້ານ ສ່ວນປະຊາຊົນກໍຄາດຫວັງວ່າຈະມີ ການພັດທະນາທີ່ດີຂຶ້ນ ຄະນະກຳມະການເລືອກຕັ້ງລະດັບຊາດຂອງລາວ ລາຍງານວ່າ ການເລືອກຕັ້ງສະມາຊິກ ສະພາແຫ່ງຊາດຊຸດທີ 8 ແລະສະມາຊິກສະພາປະຊາຊົນຂັ້ນແຂວງຊຸດທີ 1 ໃນທົ່ວປະ ເທດ ເມື່ອວັນທີ 20 ມີນາ ທີ່ຜ່ານມາ ໄດ້ສິ້ນສຸດລົງດ້ວຍຜົນສຳເລັດຕາມເປົ້າໝາຍ ທີ່ວາງ ໄວ້ທັງ 3 ດ້ານ ກໍຄືປະຊາຊົນລາວອອກມາໃຊ້ສິດໃນການເລືອກຕັ້ງຄັ້ງນີ້ ຢ່າງຄົບຖ້ວນທັງ 100 ເປີເຊັນ ເປັນການໃຊ້ສິດເລືອກຕັ້ງຢ່າງຖືກຕ້ອງທັງ 100 ເປີເຊັນ ແລະຮັບປະກັນ ຄວາມສະຫງົບໄດ້ທັງ 100 ເປີເຊັນ ຫຼືທີ່ເອີ້ນວ່າ ສາມຮ້ອຍສ່ວນຮ້ອຍ ຊຶ່ງກໍເຮັດໃຫ້ຜູ້ນຳ ລາວມີຄວາມເຊື່ອໝັ້ນວ່າ ທັງສະມາຊິກສະພາແຫ່ງຊາດ ແລະສະມາຊິກສະພາປະຊາຊົນ ຂັ້ນແຂວງ ທີ່ໄດ້ຮັບການເລືອກຕັ້ງໃນຄັ້ງນີ້ ຈະສາມາດຈັດຕັ້ງປະຕິບັດຕາມແຜນຍຸດທະ ສາດ ການພັດທະນາທີ່ພັກປະຊາຊົນປະຕິວັດລາວ ໄດ້ວາງອອກໄດ້ເປັນຢ່າງດີ ດັ່ງທີ່ ທ່ານ ຈູມມະລີ ໄຊຍະສອນ ປະທານປະເທດ ໄດ້ຖະແຫລງຢືນຢັນວ່າ: ໂດຍການເລືອກຕັ້ງສະມາຊິກສະພາແຫ່ງຊາດ ແລະສະມາຊິກ ສະພາປະຊາຊົນຂັ້ນແຂວງຄັ້ງນີ້ ມີປະຊາຊົນລາວຜູ້ມີສິດເລືອກ ຕັ້ງ ທີ່ອາຍຸຕັ້ງແຕ່ 18 ປີ ຂຶ້ນໄປຈຳນວນທັງໝົດ 3,988,000 ຄົນ ຊຶ່ງໃນນີ້ ກໍລວມເຖິງ ຜູ້ມີສິດເລືອກຕັ້ງເພດຍິງຈຳນວນ 2,006,000 ຄົນ ໂດຍເຂດທີ່ມີຈຳນວນຜູ້ມີສິດເລືອກຕັ້ງ ຫຼາຍທີ່ສຸດ ຄືແຂວງສະຫວັນ 596,000 ຄົນ ຕິດຕາມດ້ວຍນະຄອນຫຼວງວຽງຈັນ 592,000 ຄົນ ສ່ວນເຂດທີ່ມີຈຳນວນຜູ້ມີສິດເລືອກຕັ້ງນ້ອຍທີ່ສຸດ ຄືແຂວງໄຊສົມບູນ ເຊກອງ ແລະ ອັດຕະປື ທີ່ມີຈຳນວນຜູ້ມີສິດເລືອກຕັ້ງ ພຽງ 46,000 ຄົນ, 59,000 ຄົນ ແລະ 79,000 ຄົນ ຕາມລຳດັບ ຄະນະກຳມະການເລືອກຕັ້ງລະດັບຊາດ ໄດ້ປະກາດລາຍຊື່ບັນ ດາຜູ້ສະໝັກຮັບເລືອກຕັ້ງ ເປັນສະມາຊິກສະພາແຫ່ງຊາດລາວ ຊຸດທີ 8 ຢ່າງເປັນທາງການ ເມື່ອວັນທີ 15 ກຸມພາ 2016 ໂດຍ ມີຜູ້ສະໝັກທີ່ຖືກຮັບຮອງຈາກພັກປະຊາຊົນປະຕິວັດລາວ ຈຳ ນວນທັງໝົດ 211 ຄົນ ເພື່ອໃຫ້ປະຊາຊົນລາວເລືອກເອົາ 149 ຄົນ ຈາກ 18 ເຂດເລືອກຕັ້ງທົ່ວປະເທດ ໃນວັນທີ 20 ມີນາ 2016 ຊຶ່ງກໍເປັນມື້ດຽວກັນກັບການເລືອກຕັ້ງ ເອົາສະມາຊິກ ສະພາປະຊາຊົນຂັ້ນແຂວງ ຈຳນວນ 360 ຄົນ ຈາກຜູ້ສະໝັກ ຈຳນວນທັງໝົດ 508 ຄົນ ທັງໃນນະຄອນຫຼວງວຽງຈັນ ແລະ 17 ແຂວງທົ່ວປະເທດ ໂດຍເຂດທີ່ເລືອກສະມາຊິກສະພາແຫ່ງຊາດໄດ້ເຖິງ 19 ຄົນ ແລະສະມາຊິກສະພາປະ ຊາຊົນ ຂັ້ນແຂວງໄດ້ເຖິງ 35 ຄົນ ກໍຄືແຂວງສະຫວັນນະເຂດ ຕິດຕາມດ້ວຍເຂດນະຄອນ ຫຼວງວຽງຈັນ ທີ່ເລືອກສະມາຊິກແຫ່ງຊາດໄດ້ 17 ຄົນ ແລະສະມາຊິກສະພາປະຊາຊົນ 18 ຄົນ ສ່ວນເຂດທີ່ເລືອກສະມາຊິກສະພາແຫ່ງຊາດໄດ້ພຽງແຕ່ 5 ຄົນເທົ່ານັ້ນ ປະກອບດ້ວຍ ແຂວງຜົ້ງສາລີ ຫຼວງນ້ຳທາ ບໍ່ແກ້ວ ເຊກອງ ອັດຕະປື ແລະ ໄຊຍະບູລີ ສຳລັບສະມາຊິກສະພາແຫ່ງຊາດ ຊຸດທີ 7 ທີ່ໄດ້ສະໝັກໃນການເລືອກຕັ້ງ ຄັ້ງນີ້ດ້ວຍມີ 48 ຄົນ ໂດຍໃນນີ້ ລວມທັງ ທ່ານນາງປານີ ຢາທໍ່ຕູ້ ປະທານສະພາແຫ່ງຊາດລາວ ຊຸດທີ 7 ພ້ອມດ້ວຍຮອງປະທານສະພາ ທັງ 2 ທ່ານ ຄືທ່ານໄຊສົມພອນ ພົມວິຫານ ແລະ ທ່ານ ສົມພັນ ແພງຄຳມີ ນອກນັ້ນກໍມີ ທ່ານບຸນປອນ ບຸດຕະນະວົງ ຮອງນາຍົກລັດຖະມົນຕີ ພົນໂທ ແສງນວນ ໄຊຍະລາດ ລັດຖະມົນຕີວ່າການກະຊວງກະຊວງປ້ອງກັນປະເທດ ແລະ ທ່ານເອກສະຫວ່າງ ວົງວິຈິດລັດຖະມົນຕີວ່າການ ກະຊວງສາທາລະນະສຸກ ສ່ວນປະຊາຊົນລາວ ທີ່ໄດ້ພາກັນອອກມາໃຊ້ສິດໃນການເລືອກຕັ້ງຄັ້ງນີ້ ຕ່າງກໍຄາດຫວັງ ວ່າ ຜູ້ທີ່ໄດ້ຮັບເລືອກຕັ້ງໃນຄັ້ງນີ້ ຈະໄດ້ນຳໃຊ້ຄວາມຮູ້-ຄວາມສາມາດ ຂອງພວກຕົນເຂົ້າ ໃນການສ້າງສາ ແລະພັດທະນາປະເທດຊາດໃຫ້ຈະເລີນກ້າວໜ້າ ເພື່ອຍົກລະດັບ ຄຸນນະ ພາບການເປັນຢູ່ຂອງປະຊາຊົນລາວ ໃຫ້ດີຂຶ້ນຢ່າງຕໍ່ເນື່ອງ ດັ່ງທີ່ຜູ້ມີສິດເລືອກຕັ້ງ ໃນເຂດ ນະຄອນຫຼວງວຽງຈັນ ໄດ້ໃຫ້ການຢືນຢັນວ່າ: ແຕ່ຢ່າງໃດກໍຕາມ ຄະນະກຳມະການເລືອກຕັ້ງລະດັບຊາດ ກໍຍັງບໍ່ປະກາດຜົນການເລືອກ ຕັ້ງຢ່າງເປັນທາງການ ຈົນເຖິງຂະນະນີ້ ຫາກແຕ່ກໍຄາດໝາຍວ່າ ການປະກາດຜົນການ ເລືອກຕັ້ງທັງ 2 ສະພາຂອງລາວ ຈະມີຂຶ້ນຢ່າງເປັນທາງການພາຍໃນເດືອນເມສາ ທີ່ຈະ ເຖິງນີ້